Βρυξέλλες, 07.02.2005

COM(2005) 38 τελικό

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙV της οδηγίας 2000/29/EΚ περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 2000/29/EΚ του Συμβουλίου, όπως ιδίως τροποποιήθηκε από την οδηγία 2004/102/EΚ της Επιτροπής, περιέχει νέες απαιτήσεις για την εισαγωγή προϊόντων ξυλείας στην ΕΕ με ισχύ από την 1η Μαρτίου 2005.

Τα μέτρα που αφορούν το υλικό συσκευασίας και το υπόστρωμα φορτίου ευθυγραμμίζουν τα κοινοτικά μέτρα με το διεθνές πρότυπο για τα φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO) σχετικά με τις κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο, το οποίο εγκρίθηκε το Μάρτιο 2002. Το πρότυπο αυτό ορίζει ότι το υλικό συσκευασίας πρέπει να υποβάλλεται σε θερμική επεξεργασία ή σε κάπνιση και να φέρει σήμανση. Το πρότυπο αναφέρει επίσης ότι, ύστερα από απαίτηση των χωρών, το εν λόγω υλικό πρέπει να παράγεται από αποφλοιωμένη ξυλεία, εάν υπάρχει σχετική τεχνική αιτιολόγηση.

Καθώς οι εμπειρογνώμονες των κρατών μελών έκριναν ότι υπάρχει παρόμοια αιτιολόγηση, η προαιρετική αυτή απαίτηση ενσωματώθηκε στην οδηγία 2000/29/ΕΚ (μέσω της τροποποίησης της οδηγίας 2004/102/EΚ).

Στο μεταξύ, ορισμένες τρίτες χώρες και ιδίως οι Ηνωμένες Πολιτείες ήρθαν σε επαφή με τις υπηρεσίες της Επιτροπής, διατυπώνοντας αμφιβολίες σχετικά με την τεχνική αιτιολόγηση. Η Επιτροπή κρίνει σκόπιμο να αναβάλλει για 12 μήνες την εφαρμογή των μέτρων που αφορούν την αποφλοίωση, έτσι ώστε να διεξαχθούν περαιτέρω συζητήσεις και ειδική έρευνα σχετικά με το αντικείμενο αυτό.

Η μόνιμη φυτοϋγειονομική επιτροπή αποφάσισε στις 21 Ιανουαρίου 2005 να μην εκδώσει γνώμη σχετικά με το σχέδιο οδηγίας, το οποίο πρόκειται να τροποποιήσει την οδηγία 2000/29/EΚ και ιδίως να αναβάλλει την εφαρμογή των μέτρων για το υλικό συσκευασίας και το υπόστρωμα φορτίου από την 1η Μαρτίου 2005 στην 1η Μαρτίου 2006: 94 ψήφοι υπέρ (BE, EE, EL, CY, LT, LU, NL, PL, SI, FI), 215 κατά ( DK, DE, ES, FR, IE, IT, LV, HU, MT, AT, PT, SK, SE, UK) και 12 αποχές (CZ). Όλα τα κράτη μέλη που ψήφισαν κατά εξήγησαν ότι η υπάρχουσα τεχνική αιτιολόγηση είναι επαρκής για τη διατήρηση των υφιστάμενων διατάξεων. Η Τσεχική Δημοκρατία απείχε της ψηφοφορίας για νομικούς λόγους, καθώς δεν θα ήταν σε θέση να εφαρμόσει εγκαίρως την αναβολή.

Βάσει της διαδικασίας του άρθρου 18 της οδηγίας 2000/29/EΚ η Επιτροπή υποβάλλει αμέσως στο Συμβούλιο τη συνημμένη πρόταση οδηγίας του Συμβουλίου και ενημερώνει το Ευρωπαϊκό Κοινοβούλιο.

Η πρόταση οδηγίας του Συμβουλίου δεν έχει δημοσιονομικές επιπτώσεις για τον κοινοτικό προϋπολογισμό.

Πρόταση

ΟΔΗΓΙΑΣ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙV της οδηγίας 2000/29/EΚ περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/EΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας[1], και ιδίως το άρθρο 14 δεύτερο εδάφιο στοιχείο δ),

την πρόταση της Επιτροπής,[2]

Εκτιμώντας τα ακόλουθα:

(1) Η οδηγία 2004/102/EΚ τροποποιεί τα παραρτήματα ΙΙ, ΙΙΙ, ΙV και V της οδηγίας 2000/29/EΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας και πρέπει να τεθεί σε εφαρμογή από τα κράτη μέλη έως την 1η Μαρτίου 2005.

(2) Η οδηγία 2004/102/EΚ περιέχει διατάξεις σχετικές με την ξυλεία και τα προϊόντα ξυλείας. Τα μέτρα που αφορούν τις παλέτες, τα κιβώτια και το υπόστρωμα φορτίου ευθυγραμμίζουν τα κοινοτικά μέτρα με το διεθνές πρότυπο για τα φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO) σχετικά με τις κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο, το οποίο ενέκρινε η τέταρτη προσωρινή επιτροπή για τα φυτοϋγειονομικά μέτρα το Μάρτιο 2002.

(3) Το πρότυπο αριθ. 15 ορίζει ότι οι ξύλινες συσκευασίες (συμπεριλαμβανομένου του υποστρώματος φορτίου) από ακατέργαστη ξυλεία κωνοφόρων και μη πρέπει να υφίστανται εγκεκριμένα μέτρα, όπως η θερμική επεξεργασία (56° C για τουλάχιστον 30 λεπτά) ή η κάπνιση με βρωμιούχο μεθύλιο. Επιπλέον, η ξυλεία πρέπει να φέρει καθορισμένο σήμα που να πιστοποιεί ότι υπέστη εγκεκριμένο μέτρο.

(4) Το πρότυπο ορίζει επίσης ότι, ύστερα από απαίτηση των χωρών, οι εισαγόμενες ξύλινες συσκευασίες που υφίστανται εγκεκριμένο μέτρο πρέπει να παράγονται από αποφλοιωμένη ξυλεία και να φέρουν σήμα που να υπόκειται σε «τεχνική αιτιολόγηση».

(5) Τρίτες χώρες ζήτησαν από την Κοινότητα να εξετάσει εναλλακτικές μεθόδους για την επίτευξη του ίδιου σκοπού. Για το σκοπό αυτό, διεξάγονται έρευνες σχετικά με τεχνικές πτυχές της αποφλοιωμένης ξυλείας, ιδίως όσον αφορά την αποτελεσματικότητα της αποφλοίωσης για τη μείωση του κινδύνου από επιβλαβείς οργανισμούς πέρα από τα μέτρα επεξεργασίας.

(6) Εν αναμονή των αποτελεσμάτων των ερευνών αυτών, πρέπει να αναβληθεί η εφαρμογή της απαίτησης σχετικά με την αποφλοιωμένη ξυλεία.

(7) Είναι, επομένως, σκόπιμο να τροποποιηθεί ανάλογα η οδηγία 2000/29/ΕΚ.

(8) Η μόνιμη φυτοϋγειονομική επιτροπή δεν εξέδωσε γνώμη εντός της προθεσμίας που καθόρισε ο πρόεδρός της,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2000/29/EΚ τροποποιείται ως εξής:

1. Στο παράρτημα IV, Μέρος A, Κεφάλαιο I, σημείο 2 προστίθεται η ακόλουθη παράγραφος στο τέλος της δεξιάς στήλης:

«Η πρώτη περίπτωση, βάσει της οποίας οι ξύλινες συσκευασίες πρέπει να έχουν παραχθεί από αποφλοιωμένη στρογγυλή ξυλεία, ισχύει από την 1η Μαρτίου 2006.»

2. Στο παράρτημα IV, Μέρος A, Κεφάλαιο I, σημείο 8 προστίθεται η ακόλουθη παράγραφος στο τέλος της δεξιάς στήλης:

«Η πρώτη γραμμή του στοιχείου α), βάσει της οποίας οι ξύλινες συσκευασίες πρέπει να έχουν παραχθεί από αποφλοιωμένη στρογγυλή ξυλεία, ισχύει από την 1η Μαρτίου 2006.»

Άρθρο 2

1. Τα κράτη μέλη θεσπίζουν και δημοσιεύουν, το αργότερο έως τις 28 Φεβρουαρίου 2005, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων και υποβάλλουν πίνακα αντιστοιχίας μεταξύ των εν λόγω διατάξεων και της παρούσας οδηγίας.

Εφαρμόζουν τις διατάξεις αυτές από την 1η Μαρτίου 2005.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 169 της 10.7.2000, σ. 1. Οδηγία όπως τροποποιήθηκε την τελευταία φορά από την οδηγία 2004/102/ΕΚ της Επιτροπής (ΕΕ L 309 της 6.10.2004, σ. 9).

[2] EE C […]της […],σ. […]